Omstander gewond toe skote klap in mislukte transitorooftogArgieffoto Die polisie van Emalahleni (Witbank) in Mpumalanga het Woensdag ŉ volskaalse soektog na vier verdagtes van stapel gestuur nadat dié verdagtes net ná 07:00 in ŉ mislukte transitorooftog betrokke was. Sers. Gerald Sedibe, provinsiale polisiewoordvoerder, sê die voorval het by ŉ vulstasie in dié dorp plaasgevind. Volgens Sedibe het drie mans in ŉ silwer Volkswagen Polo en ŉ vierde man in ŉ silwer Audi A4 op die G4S-transitovoertuig losgebrand. Sedibe het gesê die veiligheidswagte het ook skote afgevuur, waarna een van die verdagtes vermoedelik gewond is. “Die ander verdagtes het daarin geslaag om hom [die beseerde man] na die motor te trek en van die toneel te vlug,” het hy gesê. ŉ 33-jarige omstander is ook in die voorval gewond. Sedibe sê ŉ ander motor wat nié in die rooftog betrokke was nie, is tydens die voorval raakgeskiet. Geen kontant is in die voorval gesteel nie. Enigiemand met meer inligting word aangemoedig om lt.kol. Solly Thobejane by 079 891 5845 te bel.